Ɣäb 1
1
Ruac Kuɔth ëë ci ben kä gök ni Ɣä-bɛ̈-kuk.
Thiec Ɣä-bɛ̈-kuk in nhiam
2
A bi ku mäni nɛy,
lö Kuoth Nhial,
bä ji̱ thiec ɔ kɛ luäk,
kä /ci ɣä liŋ?
Kiɛ cɔalä ji̱ kɛ, “Ko̱r!”
Kä /ci ɣä kän?
3
Ɛŋu jak i̱ ɣä kä guɛcä jiäk
kɛnɛ dueer ɔ?
Kä te da̱k kɛnɛ ko̱r ni nhiamdä.
Kä te ko̱o̱ri kɛnɛ gak
gaakni gua̱th ni diaal.
4
Kɛ kui̱c ɛmɔ ci ŋuɔ̱t kɛnɛ
thuɔ̱k cu thil.
Kɛ ɣöö ca ji̱ cuŋni go̱l
ɛ ji̱ dueeri,
kä /ca thuɔ̱k lɛ la̱t.
Luɔc Kuɔth Nhial
5
Kä cu Kuoth ɛ loc i̱ guic döör,
bi ga̱a̱c kɛ mɔ bi tuɔɔk
kä kɛ mɔ.
Ɣän bäkɛ lät kä mi /ci bi ŋäth,
mi wa̱a̱ jɛ wä la̱r ji̱.
6
Ɣän ka̱mä ji̱ wec Bɛ̈-bi-lɔn buɔ̱m,
nɛy tin bɛ̈c bɛ̈ɛ̈c kä luɔ̱thkɛ,
nɛy tin bä ni peek ɣɔaa
kɛ ɣöö ba mun ben mac.
7
Kɛ nɛy ti jakɛ naath kä dual,
kä pua̱nykiɛn kɛ kɛn la ŋuɔ̱t
tɔ̱ kɛ luthdiɛn.
8
Kä puɔl ni jiöŋköörikiɛn
kä kuac,
kä luɔ̱thkɛ nikɛ kä ya̱a̱k wa̱r.
Kä ji̱ jio̱o̱knikiɛn bäkɛ ni nɔ̱nä,
kä wurkɛ kɛ pɛ̈th.
Ri̱i̱ŋkɛ ce̱tnikɛ cuɔɔr
mi ban mi̱eth.
9
Bäkɛ kɛ ko̱r kɛn diaal,
dual nɛy diaal kɛ bendiɛn.
Kä ŋuan pɛ̈ɛ̈ckiɛn
ce̱tkɛ liɛt.
10
Kɛn yɔaŋkɛ kua̱r,
kä dɔl kɛn ruëëc.
Kä /ci wi̱i̱ tin buɔ̱m buɔ̱ɔ̱m kɛ dhal
la kɛn kɛ a täth ko̱o̱tni,
kä ba jɛ cu käp.
11
Kɛn la bäkɛ ce̱tkɛ jiɔam
kä wäkɛ kɛ wä,
nɛy tin buɔ̱mdiɛn
ɛ kuothdiɛn!
Thiec Ɣä-bɛ̈-kuk in rɛwdɛ
12
Kä ciɛ ji̱n ɛn nëë te thi̱n
ni wal inu lö Kuoth Nhial,
ni Kuothdä min
Rɛl Gɔɔydɛ rɔ?
A kɔ /cakɔ li̱w.
Kä lö Kuoth Nhial,
ci ji̱ Bɛ̈-bi-lɔn kuany
kɛ ɣöö ba naath kuk.
Kä cikɛ mɛk kɛ ɣöö
/ba naath duäc,
lö Päm teekä.
13
Kä waŋdu la guicɛ mi jiäk,
kä ci lät kä ti jiäk nhɔk.
Kɛ kui̱ ɛmɔ ɛŋu ku nɛy ti thil
ŋa̱th lɛ päl ɔ?
Kä ɛŋu bitdi mɔ guäth in ciɛŋ
ji̱ nyuɔɔni ji̱ cuŋni
a jiäk ɔ?
14
Kä ci naath cak ce̱tkɛ rɛc yiëër
ce̱tkɛ kɔ̱a̱m tin thil ruëëc.
15
Ci gua̱n tɛ̈r kɛn diaal
nööŋ kɛ gɔnɛ,
cɛ kɛ yiööc raar
kɛ cambakdɛ,
ci lɔcdɛ tɛɛth kɛ ɣöö
cɛ kɛ ma̱a̱t kɛ buɔyɛdɛ.
16
Kɛ kui̱c ɛmɔ cɛ cambakdɛ
thöp muc,
cɛ buɔyɛdɛ wa̱ŋ wal tin kɔp.
Kɛ kui̱diɛn cɛ tekɛ tëk mi gɔaa,
tëë kɛ mi̱eth mi ro̱ŋ.
17
Kä jɛn bɛ cambakdɛ la̱a̱t,
a bɛ naath däk
a thil pälikä?
